Coronavirus. Heller ikke den næste grandslam-turnering i tennis bliver ikke afviklet som planlagt med start 24. maj. French Open i Paris er udsat, så turneringen i stedet starter 20. september, oplyser arrangørerne i en pressemeddelelse. Samme skæbne overgår cykelklassikerne Paris-Roubaix (12. april) og Liège-Bastogne-Lìege (26. april), der begge er udsat, uden at der er sat nye datoer på de to løb, meddeler arrangøren ASO i en pressemeddelelse. Også Flandern Rundt (5. april) og Fleche Wallone (22. april) er udsat. Også dansk cykling aflyser. Samtlige løb frem til 30. april er udsat, oplyser Danmarks Cykle Union i kølvandet på Statsminister Mette Frederiksens tale tirsdag aften.

Læs nyheden på Danmarks Cyle Unions hjemmeside

Olympisk. Modsat mange andre idrætsforbund ser Den Internationale Olympiske Komite (IOC) ingen grund til at træffe drastiske beslutninger omkring afviklingen af de olympiske lege i Tokyo den kommende sommer. Med fire måneder til OL i Tokyo tager IOC det fortsat roligt trods udbruddet af coronavirus, meddeler komiteen efter en videokonference tirsdag. »Alle spekulationer omkring afholdelsen af OL vil give bagslag«, skriver IOC. Ifølge IOC er 57 procent af de kvalificerede atleter til legene fundet. De 43 resterende procent skulle findes ved blandt andet flere kvalifikationsstævner, der de seneste uger er blevet aflyst på stribe. IOC vil i samarbejde med de internationale specialforbund finde frem til, hvordan den problematik skal løses.

Fodbold. Efter udskydelsen af EM anser Åge Hareide sin tid som dansk landstræner for ovre. »Jeg har ikke haft nogen dialog med DBU, om jeg kan fortsætte. DBU har orienteret mig om Uefa’s beslutning om at udskyde EM til næste år. Min kontrakt udløber til 31. juli, så jeg forventer, at jeg stopper som planlagt«, siger Åge Hareide til Ritzau.

Fodbold. Det Sydamerikanske Fodboldforbund, Conmebol, har udskudt Copa America til 2021. Sommerens Copa America er blevet udskudt fra 2020 til 2021 på grund af frygt for spredning af coronavirus. Det oplyser Det Sydamerikanske Fodboldforbund, Conmebol. Copa America er den sydamerikanske pendant til EM. Tidligere tirsdag meddelte Norges Fodboldforbund på Twitter ud, at Det Europæiske Fodboldforbund, Uefa, har udskudt EM-slutrunden til næste år. Beslutningen skulle være truffet på et telefonmøde tidligere på dagen.

Fodbold. Sommerens EM-slutrunde i fodbold bliver næppe spillet som planlagt i juni og juli. Det er der kommet endnu en indikation på tirsdag formiddag, inden der tirsdag eftermiddag er krisemøde i Det Europæiske Fodboldforbund (Uefa). Uefa har nemlig annulleret den booking, som forbundet har foretaget på vegne af det danske fodboldlandshold, der før og under EM skulle være indlogeret på Marienlyst Strandhotel i Helsingør. I en mail til Helsingør Dagblad bekræfter hoteldirektør Michael Lauritsen, at bookingen er annulleret. »Det er korrekt, vi har i går modtaget en annullering fra Uefa på det danske landshold«, skriver direktøren.

FAKTA Hareides facit Åge Hareide kan se tilbage på en tid med gode resultater for Danmark: Debut: Danmark vandt 2-1 over Island i Hareides debut 24. marts 2016.

Statistik: 42 kampe. 21 sejre, 18 uafgjort, 3 nederlag. Målscore på 81-26.

Største sejr: To gange 6-0 over Gibraltar.

Største nederlag: 0-1 til Montenegro, 2-3 til Polen og 0-1 til Skotland. Danmark har kun tabt med et mål under Hareide.

Slutrunder: Under Hareide har Danmark kvalificeret sig til to ud af to mulige slutrunder - VM 2018 og EM 2020 (der nu er rykket til 2021). Ved VM blev Danmark slået ud i ottendedelsfinalen af Kroatien efter straffesparkskonkurrence.

Under Hareides ledelse er Danmark ubesejret i ordinær spilletid i 34 kampe i træk.

Hareide blev kåret som årets træner i Danmark i 2018 og 2019. (Kilde: Dansk Boldspil-Union) Vis mere

Fodbold. Al fodbold i Rusland er nu blevet suspenderet til 10. april på grund af frygt for spredning af coronavirus. Den russiske liga var den bedst besøgte sport i Europa i den forgangne weekend med 33.000 tilskuere til et af opgørene. Det russiske fodboldforbunds bestyrelse besluttede dog tirsdag at suspendere alle konkurrencer. I forvejen havde CSKA Moskva aflyst en kamp mod Zenit Skt. Petersborg, og landets regler for samling af mennesker til f.eks. sportsbegivenheder er blevet strammet.

Fodbold. Så længe Superligaen ligger stille som følge af udbruddet af coronavirus, så længe bliver der ikke udbetalt tv-penge til superligaklubberne. Sådan lyder det tirsdag fra Nordic Entertainment Group (Nent) i en pressemeddelelse. Nent står bag TV3-kanalerne, der viser to tredjedele af kampene i landets bedste række.

Foto: David Butler Ii/Ritzau Scanpix Tom Brady skifter klub efter en menneskealder hos New England Patriots.

Tom Brady skifter klub efter en menneskealder hos New England Patriots. Foto: David Butler Ii/Ritzau Scanpix

NFL. Efter 20 år og 6 Super Bowl-mesterskaber har tidernes bedste quarterback, Tom Brady, på overraskende vis valgt at forlade New England Patriots. Dermed bryder Tom Brady, der bliver 43 år kort før den kommende sæson, med træner Bill Belichick, som draftede Brady tilbage i 2000. De to udgør den mest vindende duo i NFL-historien. Tom Brady og Bill Belichick har trods forhandlinger det seneste år ikke kunne blive enige om en ny kontrakt. Trods sin høje NFL-alder ønsker Brady at fortsætte karrieren. Klubberne Los Angeles Chargers og Tampa Bay Buccaneers er favoritter til at sikre legendens underskrift.

Olympisk. Det er fortsat uklart, hvad udbruddet af coronavirus får af betydning for afviklingen af sommerens OL i Tokyo. Men nu har virusset gjort sit indtog i den olympiske top i det asiatiske land. Næstformanden for Japans Olympiske Komité, Kozo Tashima, er således blevet smittet. Det siger han i en erklæring udsendt af Det Japanske Fodboldforbund, som han er præsident for. Det skriver AFP. »I dag har en test vist, at jeg er testet positiv for den nye coronavirus, skriver han. Tashima har for nylig været i Europa i forretningsøjemed.

Atletik. Sæsonens tre første Diamond League-stævner (17. april-16. maj) er aflyst som følge af udbruddet af coronavirus. Det meddeler Det Internationale Atletikforbund (World Athletics) tirsdag. Stævnet 16. maj i Shanghai er i første omgang rykket til 13. august. Diamond League består af i alt 15 stævner med planlagt finale i Zürich 11. september.